เทพไท ชี้ จุดอ่อน ล็อกดาวน์ กทม. ชี้ วิถีชีวิตคนชนบท หวั่นติดเชื้ออื้อ
นายเทพไท เสนพงศ์ ส.ส.นครศรีธรรมราช ปชป. ชี้จุดอ่อน มาตรการล็อกดาวน์ กทม.แพร่เชื้อโควิด-19 ต่างจังหวัด แจง 3 ข้อ วิถีชีวิตคนชนบท หวั่นติดเชื้ออื้อ โดยเฉพาะคนชั้นรากหญ้าที่ต้องปากกัดตีนถีบวันที่ 23 มี.ค. นายเทพไท เสนพงศ์ ส.ส.นครศรีธรรมราช พรรคประชาธิปัตย์ กล่าวถึงกรณีที่รัฐบาลมีมาตรการล็อกดาวน์กรุงเทพฯ เพื่อต้องการให้ประชาชนหยุดอยู่บ้านยับยั้งการแพร่ระบาดของไวรัสโควิด-19 ว่า มาตรการดังกล่าวอาจจะมีผลดีได้ระดับหนึ่ง แต่ในขณะเดียวกัน ก็มีจุดอ่อนที่ต้องแก้ไขต่อไป โดยเฉพาะอย่างยิ่ง เมื่อมีการประกาศหยุดการทำงานในเขตกรุงเทพฯ ทำให้คนทำมาหาเช้ากินค่ำ ต้องเดินทางออกไปสู่ต่างจังหวัดภูมิลำเนา ซึ่งจะเป็นการแพร่เชื้อไวรัสโควิด-19 ทางอ้อม อาจทำให้การแพร่ระบาดเชื้อไวรัสขยายตัวมากยิ่งขึ้น จากที่เคยแพร่ระบาดหนักเฉพาะในเขตกรุงเทพฯ จะกลายเป็นขยายตัวไปสู่ต่างจังหวัดอย่างกว้างขวาง โดยเฉพาะวิถีชีวิตของคนต่างจังหวัดสามารถรับเชื้อไวรัสโควิด-19 ได้ง่ายกว่าคนในกรุงเทพฯ จากประสบการณ์ตรงของตนในการลงพื้นที่ในเขตเลือกตั้ง พบว่ายังมีกิจกรรมที่จำเป็นไม่สามารถหลีกเลี่ยงได้ของชาวบ้าน คือ งานบำเพ็ญกุศลศพ ซึ่งไม่สามารถที่จะยกเว้นได้ เพราะเป็นประเพณีที่สำคัญของคนในชนบท จะมีญาติพี่น้อง เพื่อนฝูง ผู้ที่เคารพนับถือ ต้องไปร่วมแสดงความเสียใจ หรือร่วมไว้อาลัยเป็นจำนวนมาก จึงเป็นอันตรายอย่างยิ่งในการแพร่เชื้อไวรัสโควิด-19นายเทพไท กล่าวต่อว่า ทั้งนี้ วิถีชีวิตของคนในชนบท จะมีจุดอ่อนในการป้องกันตัวเอง คือ 1. หน้ากากอนามัยสำหรับการป้องกันเชื้อไวรัสโควิด-19 หาซื้อได้ยาก และมีราคาแพง การใช้หนึ่งวันต่อหนึ่งชิ้น เป็นปัญหาใหญ่สำหรับผู้คนในชนบท 2. ความคุ้นเคยของคนชนบทในการใช้หน้ากากอนามัย ทำให้รู้สึกอึดอัด ไม่คล่องตัว เป็นภาระสำหรับการใช้ชีวิตประจำวันและ 3. คนในชนบท รับรู้ข้อมูลข่าวสารได้น้อยกว่าคนในเมือง และมีความเข้าใจในวิธีป้องกันตัวและรับรู้ถึงภัยอันตรายของเชื้อไวรัสโควิด 19 ได้น้อย ทำให้ไม่เห็นความสำคัญในการป้องกันโดยการใช้หน้ากากอนามัยเท่าที่ควร ส่วนมาตรการกักตัวเอง 14 วัน ของคนที่เดินทางจากกรุงเทพฯ ไปสู่ต่างจังหวัดนั้น ก็เป็นเรื่องยากในทางปฏิบัติ เพราะคนในต่างจังหวัดโดยเฉพาะอย่างยิ่งคนระดับรากหญ้า มีวิถีชีวิตแบบปากกัดตีนถีบหาเช้ากินค่ำ บางคนหาเช้ากินเช้าด้วยซ้ำไป ไม่มีเงินเก็บเหมือนคนชั้นกลาง การกักขังตัวเองนานถึง 14 วันของคนในต่างจังหวัดไม่สามารถปฏิบัติจริงได้ จึงอยากจะให้รัฐบาลหามาตรการรับมือปัญหาที่จะเกิดขึ้นในอนาคต สำหรับการแพร่ระบาดเชื้อไวรัสโควิด-19 ในพื้นที่ต่างจังหวัดต่อไปด้วย
นายเทพไท เสนพงศ์ ส.ส.นครศรีธรรมราช ปชป. ชี้จุดอ่อน มาตรการล็อกดาวน์ กทม.แพร่เชื้อโควิด-19 ต่างจังหวัด แจง 3 ข้อ วิถีชีวิตคนชนบท หวั่นติดเชื้ออื้อ โดยเฉพาะคนชั้นรากหญ้าที่ต้องปากกัดตีนถีบ 
โควิด-19,ไวรัสโคโรนา,ไวรัสโคโรน่า,COVID-19,เทพไท เสนพงศ์,ส.ส.นครศรีธรรมราช ปชป.,ล็อกดาวน์ กทม.,ข่าวทั่วไป